b'\n_START_ARTICLE_\nLTCC\n_START_PARAGRAPH_\nLTCC (ang. Low Temperature Co-fired Ceramics) so ve\xc4\x8dplastne strukture, ki se v glavnem uporabljajo za 3D ve\xc4\x8dplastna vezja. Poleg tega iz njih izdelujejo \xc5\xa1e senzorje za merjenje tlaka, pretoka, sile, temperature in koncentracij nekaterih plinov. Pojavile so se tudi naprave iz LTCC s pripadajo\xc4\x8dimi vezji, ki zdru\xc5\xbeujejo ve\xc4\x8d funkcij v enem vezju._NEWLINE_Ve\xc4\x8dino modernih LTCC materialov sestavljajo kristalizirajo\xc4\x8de steklo, Al2O\xe2\x82\x83 ter organska faza, ki slu\xc5\xbei kot vezivo delcem stekla in Al\xe2\x82\x82O\xe2\x82\x83. Kot omenjeno, so LTCC plasti sestavljene iz delcev kristalizirajo\xc4\x8dega stekla in keramike v organskem polimernem materialu. Predvsem je pomembno, da se material po delni kristalizaciji stekla pri ponovnih segrevanjih ne zmeh\xc4\x8da pri istih temperaturah kot pri prvem \xc5\xbeganju, tako da lahko strukture \xc5\xbegemo, ne da bi se pri tem deformirale. V steklu se lahko raztopi nekaj Al\xe2\x82\x82O\xe2\x82\x83, kar pove\xc4\x8da viskoznost taline in prav tako pripomore k stabilnosti LTCC struktur pri ponovnih \xc5\xbeganjih.'